Document ID: 31994D0433

Komisjoni otsus,
30. mai 1994,
millega nähakse ette nõukogu direktiivi 93/24/EMÜ üksikasjalikud rakenduseeskirjad veisekarjade ja veisekasvatuse statistiliste vaatluste osas ning muudetakse nimetatud direktiivi
(94/433/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 1. juuni 1993. aasta direktiivi 93/24/EMÜ veisekasvatuse statistiliste vaatluste kohta, [1] eriti selle artikli 1 lõiget 3, artikli 2 lõiget 2, artikli 3 lõiget 2, artikli 6 lõikeid 1 ja 2, artikli 8 lõikeid 1 ja 2, artikli 10 lõiget 3 ning artikli 12 lõiget 2,
ning arvestades, et:
direktiiviga 93/24/EMÜ ettenähtud vaatluste korraldamiseks on vaja täpseid määratlusi; see nõuab vaatlusega hõlmatud põllumajandusettevõtete määratlemist; tuleks täpselt määratleda eri kategooriad, millesse vaatlustulemused jaotada, ning karja suurusklassid ja piirkonnad, mille põhjal liikmesriigid esitavad korrapäraselt vaatlustulemusi; tapastatistika koostamiseks on vaja rümba massi ühtset määratlust;
komisjoni määrusega (EMÜ) nr 2505/92 [2] elusloomade koondnomenklatuuri tehtud muudatuste tõttu ei ole ühendusesiseses kaubanduses või kaubanduses kolmandate riikidega enam võimalik teha vahet pullide ja härgade vahel; seepärast ei ole nõukogu direktiivi 93/24/EMÜ kohane omamaise kogutoodangu pullideks ja härgadeks jaotamine enam võimalik; seepärast tuleks direktiivi 93/24/EMÜ muuta;
lisaks sellele võidakse vastavalt direktiivile 93/24/EMÜ lubada liikmesriikidel taotluse korral teha mai- või juunivaatlusi valitud piirkondades, tingimusel et kõnealused vaatlused hõlmavad vähemalt 70 % veisekarjast; liikmesriikidel, mille veisekarjad moodustavad üksnes väikese osa kogu ühenduse veisekarjadest, võidakse taotluse korral lubada loobuda täielikult kas mai- või juunivaatlustest või detsembrivaatlusest või kasutada mai- või juunivaatluse lõpptulemustes piirkondlikku jaotust; liikmesriikidel võidakse taotluse korral lubada kasutada statistiliste vaatluste asemel haldusallikaid, et määrata kindlaks veisekarjad, ja kasutada paarisarvuliste aastate ja/või mai- või juunivaatluse lõpptulemustes jaotust karja suurusklasside kaupa;
liikmesriigid on esitanud taotlusi eespool nimetatud võimaluste kasutamiseks;
komisjoni otsus 73/262/EMÜ, [3] muudetud otsusega 90/501/EMÜ, [4] tuleks asendada;
direktiivi 93/24/EMÜ kohaldatakse alates 1. jaanuarist 1994, seepärast on kohane kohaldada käesoleva otsuse sätteid alates samast kuupäevast;
käesolev otsus on kooskõlas alalise põllumajandusstatistika komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Direktiivi 93/24/EMÜ artikli 2 lõike 2 kohaldamisel on "põllumajandusettevõte" ühtse juhtimisega tehniline ja majanduslik üksus, mis toodab põllumajandussaadusi ja -tooteid.
2. Direktiivi 93/24/EMÜ artikli 1 lõikes 1 osutatud vaatlused hõlmavad:
a) põllumajandusettevõtteid, mille põllumajanduslik kõlvik on vähemalt 1 hektar;
b) põllumajandusettevõtteid, mille põllumajanduslik kõlvik on alla 1 hektari, kui nende toodang on teatavas osas ette nähtud müügiks või kui nende toodanguühik ületab teatavaid künniseid.
3. Liikmesriigid, kes soovivad kohaldada erinevat vaatluskünnist, on kohustatud määrama kõnealuse künnise kindlaks nii, et välja jäetakse üksnes väikseimad põllumajandusettevõtted, mis annavad kokku kuni 1 % kogu asjaomase liikmesriigi standardsest brutomarginaalist komisjoni otsuses 85/377/EMÜ [5] määratletud tähenduses.
Artikkel 2
Direktiivi 93/24/EMÜ artikli 3 lõikes 1, artikli 10 lõikes 2 ja artikli 12 lõikes 2 osutatud veisekategooriate määratlused on sätestatud I lisas.
Artikkel 3
Direktiivi 93/24/EMÜ artikli 6 lõikes 1 osutatud territoriaalsed alajaotised on sätestatud II lisas.
Artikkel 4
Direktiivi 93/24/EMÜ artikli 8 lõikega 1 ettenähtud jaotus on sätestatud III lisas.
Artikkel 5
Direktiivi 93/24/EMÜ artikli 10 lõikes 1 osutatud rümba mass on määratletud IV lisas.
Artikkel 6
Direktiivi 93/24/EMÜ artikli 12 lõikes 2 esitatud kategooriad "D. pullid" ja "E. härjad" ühendatakse kategooriaks "D. pullid ja härjad".
Artikkel 7
1. Direktiivi 93/24/EMÜ artikli 1 lõike 2 esimese lõigu kohaselt on V lisa punktis a loetletud liikmesriikidel lubatud teha mai- või juunivaatlusi valitud piirkondades, tingimusel et kõnealused vaatlused hõlmavad vähemalt 70 % veisekarjast.
2. Direktiivi 93/24/EMÜ artikli 1 lõike 2 teise lõigu kohaselt on V lisa punktis b loetletud liikmesriikidel lubatud loobuda täielikult kas mai- või juunivaatlustest või detsembrivaatlusest.
3. Direktiivi 93/24/EMÜ artikli 1 lõike 2 kolmanda lõigu kohaselt on V lisa punktis c loetletud liikmesriikidel lubatud kasutada statistiliste vaatluste asemel haldusallikaid.
4. Direktiivi 93/24/EMÜ artikli 6 lõike 2 kohaselt on V lisa punktis d loetletud liikmesriikidel lubatud kasutada mai- või juunivaatluse lõpptulemustes piirkondlikku jaotust.
5. Direktiivi 93/24/EMÜ artikli 8 lõike 2 kohaselt on V lisa punktis e loetletud liikmesriikidel lubatud kasutada paarisarvuliste aastate ja/või mai- või juunivaatluse lõpptulemustes jaotust karja suurusklasside kaupa.
Artikkel 8
Otsus 73/262/EMÜ tunnistatakse kehtetuks.
Artikkel 9
Käesolevat otsust kohaldatakse alates 1. jaanuarist 1994.
Artikkel 10
Käesolev otsus on adresseeritud liikmesriikidele.
Brüssel, 30. mai 1994

Labels: 19
6